b'\n_START_ARTICLE_\nO\xc4\x8detje in sinovi\n_START_PARAGRAPH_\nO\xc4\x8detje in sinovi (rusko \xd0\x9e\xd1\x82\xd1\x86\xd1\x8b \xd0\xb8 \xd0\xb4\xd0\xb5\xd1\x82\xd0\xb8) je realisti\xc4\x8dni roman ruskega pisatelja Ivana Sergejevi\xc4\x8da Turgenjeva iz leta 1862. Roman govori o nihilisti\xc4\x8dnem nazoru mladega ruskega \xc4\x8dloveka, ki se na zunaj spopada z zaostalo miselnostjo takratne carske Rusije, navznoter pa svoje nazore posku\xc5\xa1a uskladiti z ljubezenskim odnosom do so\xc4\x8dloveka, kar pa je \xc5\xbee vnaprej obsojeno na neuspeh. V sloven\xc5\xa1\xc4\x8dino ga je v letih 1887\xe2\x80\x9388 prvi prevedel Fran Gestrin, ko je roman izhajal v podlistkih Slovenskega naroda. Roman je imel velik vpliv pri razvoju slovenskega in evropskega realizma.\n_START_SECTION_\nVsebina\n_START_PARAGRAPH_\nArkadij Kirsanov po zagovoru diplome na petrograjski univerzi skupaj s prijateljem Bazarovom, \xc5\xa1tudentom medicine in nihilistom, obi\xc5\xa1\xc4\x8de svojega ljube\xc4\x8dega o\xc4\x8deta Nikolaja, ki z bratom Pavlom Petrovi\xc4\x8dem \xc5\xbeivi na svojem velikem posestvu v oddaljeni in nepoimenovani ruski guberniji. Med Arkadijem in Bazorovom prevladuje odnos u\xc4\x8denec \xe2\x80\x93 u\xc4\x8ditelj, saj je Arkadij pod mo\xc4\x8dnim vplivom prijateljevega nihilisti\xc4\x8dnega nazora, s katerim slednji zavra\xc4\x8da vse avtoritete, na\xc4\x8dela in vrednote tedanje dru\xc5\xbebe in dr\xc5\xbeave, ukvarja pa se z znanostjo, kritiko in njuno dru\xc5\xbebeno koristnostjo. Ker Bazarov kot vrednoto prepoznava le znanstveno preverljiva dejstva, posmehuje pa se npr. spo\xc5\xa1tovanju starej\xc5\xa1ih in oliki za mizo, \xc5\xa1e posebej pa umetnosti in \xc4\x8dustvom, hitro pade v spor z Arkadijevim stricem Pavlom Petrovi\xc4\x8dem, ki kljub \xc5\xbeivljenju v zakotnem provincialnem okolju ohranja podobo snobovskega in gentlemanskega aristokrata. Arkadijev vdoveli o\xc4\x8de Nikolaj se je v \xc4\x8dasu sinovega \xc5\xa1tudija zaljubil v mlado, lepo in preprosto slu\xc5\xbekinjo Feni\xc4\x8dko, ki mu rodi otroka. Nikolaj ju pred Arkadijem sprva srame\xc5\xbeljivo skriva, a ju nato le predstavi navdu\xc5\xa1enemu in razne\xc5\xbeenemu sinu. Ko ozdravi bolnega Feni\xc4\x8dkinega dojen\xc4\x8dka, doma\xc4\x8di vzpostavijo zaupanje do navidez malomarnega in te\xc4\x8dnega Bazarova._NEWLINE_Bazarov in Arkadij se z dolgo\xc4\x8dasnega in slabo stoje\xc4\x8dega posestva odpravita po opravkih v bli\xc5\xbenje mesto, kjer se na plesu mestne smetane seznanita z lepo kneginjo Odincevo, ki je pred kratkim ovdovela. Po obisku na domu ekscentri\xc4\x8dne feministke Kuk\xc5\xa1ine se odzoveta tudi vabilu Odinceve in jo obi\xc5\xa1\xc4\x8deta na njenem posestvu. Na \xc5\xbeeljo osamljene in razgledane kneginje nekaj tednov ostaneta pri njej in se vanjo zaljubita, kar pripomore k ohladitvi njunega prijateljstva. Zaljubljeni Bazarov se otepa mo\xc4\x8dnega \xc4\x8dustva, ki prihaja navzkri\xc5\xbe z njegovim razumarskim nazorom, a nato ljubezen Odincevi le prizna, ta pa se na njegovo priznanje ne odzove, \xc4\x8deprav je vanj tudi sama zaljubljena._NEWLINE_Po kratkem obisku na domu Bazarovih star\xc5\xa1ev se prijatelja vrneta na posestvo Arkadijevega o\xc4\x8deta, kjer Bazarov nadaljuje s svojimi znanstvenimi poskusi. Bazarov, razo\xc4\x8daran zaradi nedavne zavrnitve, naivno Feni\xc4\x8dko zapelje v poljub, kar pa opazi Pavel Petrovi\xc4\x8d, ki pa se mu prvi\xc4\x8d po mladostnem razo\xc4\x8daranju, ko mu je srce strla neka plemkinja, ljubezensko \xc4\x8dustvo zbudi ob bratovi bodo\xc4\x8di nevesti. Prizadeti Pavel Petrovi\xc4\x8d, sklicujo\xc4\x8d se na ubranitev bratove \xc4\x8dasti, Bazarova pozove na skrivni strelski dvoboj, v katerem ga slednji rani v nogo. Bazarov ga nato obve\xc5\xbee in se brez slovesa od prijatelja Arkadija, ki malo pred tem ponovno odide na posestvo Odinceve, kjer se sedaj zaljubi v njeno mlaj\xc5\xa1o sestro Katjo, \xc4\x8dustveno razrvan odseli nazaj k svojim star\xc5\xa1em. Kmalu po tem, ko prevzame delo zdravnika na o\xc4\x8detovem posestvu, zaradi neustrezne za\xc5\xa1\xc4\x8dite pri obduciranju trupla zboli za tifusom. Na smrtni postelji k sebi pokli\xc4\x8de Odincevo, kateri \xc5\xa1e enkrat izpove ljubezen._NEWLINE_Po Bazarovi smrti se Nikolaj poro\xc4\x8di s Feni\xc4\x8dko, Arkadij ostane na o\xc4\x8detovem posestvu in omo\xc5\xbei Katjo, Odinceva pa se iz gole koristi poro\xc4\x8di z nekim bogatim aristokratom. Pavel Petrovi\xc4\x8d se v \xc5\xbeelji, da bo njegovemu svetovljanskemu na\xc4\x8dinu \xc5\xbeivljenja zado\xc5\xa1\xc4\x8deno, odseli v Dra\xc5\xbedane.'